தில்லையம்பலத்திற்குப் பலமுறை சென்றிருந்தாலும் முன்பெல்லாம் பார்க்காத பார்வை இப்பொழுது கிடைத்தது. நடராசர் கோயிலின் அமைப்பும் கல்சிற்பங்களின் நேர்த்தியும் தமிழர்களின் கட்டடக்கலை, பொறியியல் துறை சார்ந்த அறிவுக்குச் சான்றுகளாக நூற்றாண்டைக் கடந்து நின்றுகொண்டுள்ளன. பல நூற்றாண்டுகளுக்கு முகம் கொடுத்தும், பல்வேறு படையெடுப்புகளுக்கு ஈடுகொடுத்தும் நிற்கும் இந்த அரிய கருவூலத்தின் அழகினை நாள்முழுவதும் நின்றும், இருந்தும் கண்டு மகிழவேண்டும்.